**МОТИВИ**

**към проект на Правилник за организацията и дейността на Общински съвет - Дулово, неговите комисии и взаимодействието му с Общинска администрация**

*(съгласно изискванията на чл.28 от ЗНА)*

1. Причини, налагащи приемането на нов Правилник за организацията и дейността на Общински съвет - Дулово, неговите комисии и взаимодействието му с Общинска администрация.

При извършена проверка от Окръжна Прокуратура на подзаконовия нормативен акт, приет от Общински съвет – Дулово се установи, че при първоначалното приемане на Правилника за организацията и дейността на Общински съвет гр. Дулово, неговите комисии и взаимодействието му с Общинска администрация, приет с Решение № 3 по Протокол № 2 от 20.11.2015 година на Общински съвет – Дулово, с последвали изменения на някои от нормите му, не е спазена процедурата по чл.26, и 28 от Закона за нормативните актове (ЗНА), а именно – не е спазен изискуемия срок за оповестяването му, както и не са установени доказателства за публикуването на сайта на Община Дулово мотиви за приемане му. В тази връзка е образувано административно дело № 204/2021 по описа на Административен съд – Силистра.

За отстраняване на установените пропуски, които представляват съществено нарушение на административно-производствените правила за приемане на нормативните актове, при протестирането им, води до отмяна на целия Правилник. Затова е необходимо да се предприеме процедура по приемане на нов Правилник за организацията и дейността на Общински съвет гр. Дулово, спазвайки изискванията на ЗНА.

В предложеният проект на Правилника се предлагат и няколко допълнения, които са продиктувани от изменения в Закона за местното самоуправление и местната администрация, публикувани в ДВ бр.70 от 07.08.2020г. и бр.107 от 18.12.2020г., които следва да намерят своето приложение и в Правилника.

1. Цели които се поставят:

Законосъобразно изпълнение на процедурата по приемане на Правилника за организацията и дейността на Общински съвет - Дулово, съобразно действащото законодателство. Спазване на принципите на откритост, публичност и граждански контрол върху дейността на местните власти. Унифициране текстовете от Правилника за организацията и дейността на Общински съвет – Дулово спрямо актовете от по-висок ранг.

1. Финансови и други средства, необходими за прилагането на новата уредба.

Прилагането на новата уредба е свързана с изразходване на финансови средства от бюджета на общината. Съгласно чл. 84 от Закона за публичните финанси (ЗПФ) кметът на общината разработва и внася в Общинския съвет окончателния проект на бюджета на общината. Съгласно чл. 94 от ЗПФ, Общинският съвет приема бюджета на общината за съответната година, в т.ч. и разходите за възнаграждения на общинските съветници и разходите за издръжка на общинския съвет. Планираният годишен размер на разходите за възнаграждения на общинските съветници се съобразява с определените месечни такива в настоящия Правилник, респективно с изискванията на чл. 26 и чл. 34 от ЗМСМА.

1. Очаквани резултати от прилагането, включително финансови, ако има такива.

С настоящото предложение Правилникът за организацията и дейността на Общински съвет-Дулово, неговите комисии и взаимодействието му с общинската администрация да съответства на законови основания.

1. Анализ за съответствие с правото на Европейския съюз.

Предлаганият проект за нов Правилник за организацията и дейността на Общински съвет-Дулово, неговите комисии и взаимодействието му с общинската администрация е подзаконов нормативен акт за прилагане на правила относно организацията на Общинския съвет и вътрешния ред на неговата дейност и е в съответствие с нормативните актове от по-висока степен, както и с тези на европейското законодателство.

инж. Невхис Мустафа

Председател ОС-Дулово